Virallinen lehti nro C 323 , 04/12/1995 s. 0112



B4-1355, 1359, 1372 ja 1377/95 Päätöslauselma Venäjän turvallisuusjoukkojen harjoittamasta Bellona-säätiön toiminnan häirinnästä Euroopan parlamentti, joka A. on huolissaan tiedoista, joiden mukaan Venäjän valtion turvallisuusjoukot ovat häirinneet norjalaisen ympäristöalan kansalaisjärjestön Bellona- säätiön toimintaa ja ottaneet haltuunsa säätiölle kuuluvia asiakirjoja, B. on tietoinen siitä, että Bellona-säätiö on suorittanut tutkimuksia ja koonnut tietoja ydinsaastumisesta Kuolan niemimaalla, joka neuvostokaudella muutettiin suureksi ydinase- ja ydinsukellusvenetukikohdaksi, C. ottaa huomioon Pohjois-Venäjällä sijaitsevan Kuolan niemimaan siviilikäytössä olevien ydinlaitosten ydinjätteiden varastointiin ja käsittelyyn liittyvät laajat ongelmat, joilla on huomattavaa merkitystä ympäristön kannalta; panee merkille, että Bellona-säätiö on vuodesta 1989 aktiivisesti koonnut tietoa alueella mahdollisesti tapahtuvan ydinkatastrofin vaikutuksista läheisessä yhteistyössä paikallisten venäläisviranomaisten ja paikallisten kansalaisjärjestöjen kanssa, D. katsoo, että valtion turvallisuusjoukot (entinen KGB) kohdisti 5. - 16. lokakuuta 1995 yhdeksän kertaa toimia Bellona-säätiön henkilöstöä ja omaisuutta vastaan, mukaan lukien Bellonan Murmanskin toimistoon tehty ratsia, jossa vietiin asiakirjoja ja toimistotarvikkeita, E. katsoo, että valtion turvallisuusjoukot ovat kuulustelleet useita Murmanskissa, Pietarissa ja Severodvinskissa toimivia venäläisiä ympäristöaktivisteja ilman selitystä Pietarin syyttäjältä, joka antoi määräyksen turvallisuusjoukkojen toimintaa varten; joidenkin ympäristöaktivistien passit on takavarikoitu, F. katsoo, että osa valtion turvallisuusjoukkojen viemistä tiedoista liittyy Euroopan komission hankkeeseen R6. 01/94, jonka pääosasto XI rahoittaa ja jossa arvioidaan Murmanskin satamassa olevan Lepse-ydinjäänmurtajan ydinjätepäästöjen mahdollisia seurauksia, G. katsoo, että Koillis-Venäjän ydinsaastumisen vastaiset toimet ovat Venäjällä tänä vuonna muodostaneet TACIS-ohjelman osan; Euroopan parlamentti, joka 1. Kehottaa Venäjän hallitusta varmistamaan, että turvallisuusvirasto lakkaa ahdistelemasta Bellona-säätiön kanssa työskenteleviä tai yhteistyötä tekeviä henkilöitä riippumatta siitä ovatko he venäläisiä vai muiden maiden kansalaisia; 2. Kehottaa Venäjän viranomaisia antamaan täydellisen ja yksityiskohtaisen selvityksen kaikista Bellona-säätiötä vastaan esitetyistä syytteistä ja tutkimaan syyt, jotka johtivat asiakirjojen, tietokoneiden ja arvokkaan tutkimusaineiston viemiseen Bellonan Murmanskin toimistosta; 3. Kehottaa komissiota valvomaan tarkoin Venäjän viranomaisten suorittamia tutkimuksia ja raportoimaan parlamentille saavutetuista edistysaskeleista; 4. Korostaa avoimuuden tärkeyttä ympäristökysymyksissä niitä koskevan kansainvälisen yhteistyön edellytyksenä; kehottaa tämän vuoksi Euroopan unionia ja Venäjän federaatiota vaihtamaan tietoja, jotta vältytään väärinkäsityksiltä, jotka liittyvät mahdolliseen ydinsaastumiseen alueella; 5. Kehottaa komissiota ja neuvostoa vaatimaan Venäjän hallitusta varmistamaan, että kansalaisjärjestöjen ja maan kansalaisten demokraattisia oikeuksia tehdä tieteellistä työtä kunnioitetaan; 6. Kehottaa puhemiestään välittämään tämän päätöslauselman komissiolle, neuvostolle, Venäjän hallitukselle, Norjan hallitukselle ja Bellona- säätiölle.